b'\n_START_ARTICLE_\nMikael Hertell\n_START_SECTION_\nYouTube-ura\n_START_PARAGRAPH_\nHertell teki aluksi vain pelivideoita yst\xc3\xa4viens\xc3\xa4 kanssa YouTube-kanavalle Pelikollaasi. H\xc3\xa4n perusti kuitenkin 31. lokakuuta 2012 oman kanavansa, jonka nimeksi tuli Deataification. Nimi lyheni my\xc3\xb6hemmin Deataksi. Aluksi kanavalle oli tarkoitus tulla ainoastaan Minecraft-videoita, mutta viel\xc3\xa4 samana vuonna kanavan aihealue alkoi laajeta._NEWLINE_Hertellin YouTube-kanava l\xc3\xa4hti nousuun vuonna 2015, kun Hertellin kanava ensin rikkoi 100 000 tilaajan rajapyykin syksyll\xc3\xa4 2015. Pian t\xc3\xa4m\xc3\xa4n j\xc3\xa4lkeen maaliskuussa 2016 kanava saavutti 150 000 tilaajaa, ja jo kes\xc3\xa4ll\xc3\xa4 2016 200 000 tilaajan rajan. 2018 syyskuussa h\xc3\xa4nell\xc3\xa4 oli yli 300 000 tilaajaa._NEWLINE_SocialBlade-palvelun mukaan Hertellin kanava on 33. tilatuin suomalainen YouTube-kanava huhtikuussa 2019.\n_START_SECTION_\nHenkil\xc3\xb6kohtainen el\xc3\xa4m\xc3\xa4\n_START_PARAGRAPH_\nHertell asuu Espoossa. H\xc3\xa4nen vanhempansa erosivat Hertellin ollessa nuori. H\xc3\xa4nell\xc3\xa4 on kaksi nuorempaa velje\xc3\xa4. Hertell k\xc3\xa4rsii ahdistuneisuush\xc3\xa4iri\xc3\xb6st\xc3\xa4 sek\xc3\xa4 ADHD:sta, jonka vuoksi ei ole suorittanut asevelvollisuutta. H\xc3\xa4n opiskelee mediatekniikan insin\xc3\xb6\xc3\xb6riksi Metropolia-ammattikorkeakoulussa. Helmikuussa 2019 Hertell paljasti YouTube-kanavallaan olevansa biseksuaali._NEWLINE_Hertell oli vuonna 2016 Suomen eniten tienannut tubettaja, kun h\xc3\xa4nen tulonsa ylittiv\xc3\xa4t 77 000 euroa._NEWLINE_Hertellist\xc3\xa4 julkaistiin 18. elokuuta 2017 kirja Deata \xe2\x80\x93 \xc3\x84l\xc3\xa4 oleta. Kirjan kirjoitti Laura Friman ja kustansi Siltala Kustannus. Kirja k\xc3\xa4sittelee Hertellin nousua YouTubessa sek\xc3\xa4 tubettamista laajemmin kulttuuri-ilmi\xc3\xb6n\xc3\xa4._NEWLINE_Maaliskuussa 2018 Hertellist\xc3\xa4 julkaistiin verkkoon video, miss\xc3\xa4 h\xc3\xa4n uhkailee alaik\xc3\xa4ist\xc3\xa4 poikaa. Hertell pyysi k\xc3\xa4ytt\xc3\xa4ytymist\xc3\xa4\xc3\xa4n anteeksi sek\xc3\xa4 toivoi yksityisyytt\xc3\xa4\xc3\xa4n kunnioitettavan jatkossa enemm\xc3\xa4n.\n_START_SECTION_\nMusiikkiura\n_START_PARAGRAPH_\nHertell julkaisi ensimm\xc3\xa4iset kappaleensa omalla YouTube-kanavallaan osina P\xc3\xa4iv\xc3\xa4n rap -videosarjaa. Ensimm\xc3\xa4inen osa "Kusi hatussa" julkaistiin 15. lokakuuta 2015. T\xc3\xa4m\xc3\xa4n j\xc3\xa4lkeen Hertell on julkaissut useita muita omia rap-kappaleita, ja oli mukana my\xc3\xb6s Tubecon-tapahtuman rap-kappaleella "Tippuu" vuonna 2017._NEWLINE_Vuonna 2017 Mikael Hertell solmi levytyssopimuksen Universal Musicin kanssa. H\xc3\xa4n julkaisi ensimm\xc3\xa4isen singlens\xc3\xa4 \xe2\x80\x9dNe haluu Deet\xc3\xa4\xe2\x80\x9d 14. helmikuuta 2018 artistinimell\xc3\xa4 Deata. H\xc3\xa4n oli kappaleella mukana my\xc3\xb6s sanoittajana ja tuottajana. Toinen single "Apina-Emoji" julkaistiin huhtikuussa 2018.'